Tesla må opdatere 1,85 millioner biler – kølerhjelm kan springe op

Siden midten af juni har Tesla haft travlt med at opdatere softwaren på 1,85 millioner biler, der et solgt i USA. Der har nemlig været risiko for, at bilernes frontklap villle springe op og blokere udsynet for føreren. Det skriver nyhedstjenesten Bloomberg.

De skriver videre, at fejlen kan ramme samtlige modeller, som Tesla har sendt på gaden, ud over Cybertruck (og Roadster). Altså både Tesla Model S, 3 (billedet herover), X og Y. Modeller, der er sendt på vejene mellem 2020 og 2024.

Fejlen er meldt til de amerikanske trafikmyndigheder NHTSA og selv om der rent teknisk er tale om en “tilbagekaldelse” behøver de berørte biler ikke at komme på værksted. Fejlen kan rettes ved hjælp af en over-the-air-softwareopdatering. Fagre nye verden.

Ifølge Bloomberg blev Tesla opmærksom på problemet i marts måned og i midten af juni gik de i gang med opdateringerne af de mange biler.

Det er ikke første gang, Tesla har udfordringer med kølerhjelmen. I slutningen af 2021 meldte selskabet ud, at 119.009 eksemplarer af Model S skulle repareres, da kølerhjelmslåsen ikke fungerede som den skulle. Det er uvist om de to sager er sammenhængende.

Det vides ikke om danske Tesla-ejere har været eller er berørt af problemet. Man kan tjekke om bilen er berørt på Teslas hjemmeside.

Tesla må opdatere 1,85 millioner biler – kølerhjelm kan springe op