Tesla “tilbagekalder” 1,1 mio. biler i Kina

Tesla “tilbagekalder” senere på måneden mere end 1,1 millioner biler i Kina, grundet en potentiel fare for ulykker. Det skriver adskillige medier i dag. Det drejer sig om stort set alle de Tesla-modeller, der er blevet solgt i Kina inden for de seneste fire år.

Køretøjerne har problemer, der kan øge sandsynligheden for, at bilister “fejlagtigt træder på speederen” i en længere periode. Det kan øge risikoen for kollision og udgøre en “sikkerhedsfare,” hedder det i en erklæring fra den kinesiske Statsforvaltning for Markedsregulering (SAMR).

Helt konkret drejer det sig om biler, der produceret mellen den 12. januar 2019 og 24. april 2023. Det er både biler, der er importeret og biler, der er fremstillet i Kina. Det gælder både Model S, 3, X og Y. I alt 1.104.622 køretøjer.

Det er en kende svært at finde ud af præcis, hvad fejlen går ud på. Oversat direkte fra kinesisk – via Google Translate – lyder det:

“De køretøjer, der er omfattet af denne tilbagekaldelse, tillader ikke føreren at vælge den regenererende bremsekapacitet. Samtidig får føreren muligvis ikke nok påmindelser, når føreren træder gaspedalen dybt ned i lang tid. De ​​ovenstående faktorer kan øge sandsynligheden for fejlagtigt at træde på speederpedalen i lang tid, hvilket kan øge risikoen for kollision og udgøre en sikkerhedsrisiko.”

Selv om det rent juridisk kaldes for en tilbagekaldelse, så forventer Tesla at kunne opfylde SAMRs krav ved hjælp af en over-the-air-opdatering. Der er altså ikke tale om, at Tesla tilbagekalder bilerne til et værksted. Opdateringerne starter den 29. maj.

Tesla “tilbagekalder” 1,1 mio. biler i Kina