Volkswagen tilbagekalder ID.7 på grund af airbag-fejl

Volkswagen har indledt en tilbagekaldelse af den elektriske ID.7-model, efter at en produktionsfejl er blevet opdaget i front-airbaggen på passagersiden. Omkring 800 bilejere – foreløbigt i Norge – har fået besked om, at bilen skal på værksted, og at passagersædet ikke må anvendes, før reparationen er udført.

Ifølge Volkswagen kan fejlen betyde, at airbaggen ikke yder tilstrækkelig beskyttelse i tilfælde af en kollision. Ejere er derfor blevet instrueret i midlertidigt at deaktivere airbaggen manuelt.

“Passagersædet må ikke benyttes, før bilen er repareret,” fremgår det af en besked sendt til de berørte ejere.

Heri fremgår det også, at det kun er “enkelte biler fra en bestemt produktionsperiode,” der er ramt af fejlen.

Som sagt er tilbagekaldelsen gået i gang i Norge, men ikke herhjemme. Derfor vides det ikke, præcis hvor mange danske udgaver af ID.7, der er ramt af fejlen. Det oplyser pressechef Thomas Hjortshøj fra Volkswagen Personbiler Danmark til iNPUT.

I Norge er der indregistreret 4.693 eksemplarer af ID.7, hvoraf der altså skal tilbagekaldes omkring 800. Herhjemme var der ved udgangen af maj indregistreret 3.600 eksemplarer af modellen. Hvis du ejer en ID.7, kan det være en god idé at holde øje med besked fra din forhandler.

Reparationen er gratis

Volkswagen oplyser, at reparationen vil tage mellem en og to timer og ikke vil koste bilejerne noget. Kommunikationschef i Volkswagen Norge, Torkel Nohr Fjørtoft, understreger, at mærket arbejder på at få udbedret fejlen hurtigst muligt:

– Sikkerhedsrelaterede problemer håndteres uden forsinkelse. Vi gør alt, hvad vi kan, for at minimere generne for de berørte ejere, siger han til det norske medie VG.

Volkswagen tilbagekalder ID.7 på grund af airbag-fejl